CELEX: 62021TN0410
Language: hr
Date: 2021-07-08 00:00:00
Title: Predmet T-410/21: Tužba podnesena 8. srpnja 2021. – Ferriera Valsabbia i Valsabbia Investimenti/Komisija

25.10.2021   
            
            
               HR
            
            
               Službeni list Europske unije
            
            
               C 431/39
            
         
      Tužba podnesena 8. srpnja 2021. – Ferriera Valsabbia i Valsabbia Investimenti/Komisija
      (Predmet T-410/21)
      (2021/C 431/47)
      Jezik postupka: talijanski
      
         Stranke
      
      
         Tužitelji: Ferriera Valsabbia SpA (Odolo, Italija), Valsabbia Investimenti SpA (Odolo) (zastupnici: D. Fosselard, D. Slater i G. Carnazza, odvjetnici)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  i. naloži Uniji, koju zastupa Komisija, plaćanje zateznih kamata na iznos od 10 250 000 eura po stopi koju utvrđuje Europska središnja banka (ESB) za svoje glavne operacije refinanciranja, koja je bila na snazi prvog kalendarskog dana mjeseca dospijeća, uvećanoj za tri i pol postotna boda, za razdoblje od 9. ožujka 2010. do 14. studenoga 2017., umanjenih za kamate u iznosu od 372 812,31 eura koje su tužitelji već primili, dakle za iznos od 3 174 389,74 eura, ili, podredno, plaćanje zateznih kamata izračunatih po kamatnoj stopi koju Opći sud bude smatrao primjerenom;
               
            
                  —
               
               
                  ii. naloži Uniji, koju zastupa Komisija, plaćanje zateznih kamata na iznos koji se traži u prethodnoj točki i., za razdoblje od 14. studenoga 2017. do dana stvarne isplate, po stopi koju ESB utvrđuje za svoje glavne operacije refinanciranja, koja je bila na snazi prvog kalendarskog dana mjeseca dospijeća, uvećanoj za tri i pol postotna boda, ili, podredno, po kamatnoj stopi koju Opći sud bude smatrao primjerenom;
               
            
                  —
               
               
                  iii. podredno u odnosu na prethodnu točku ii., naloži Uniji, koju zastupa Komisija, plaćanje zateznih kamata na iznos iz točke i. za razdoblje od 2. ožujka 2021. do dana stvarne isplate po stopi koju ESB utvrđuje za svoje glavne operacije refinanciranja, koja je bila na snazi prvog kalendarskog dana mjeseca dospijeća, uvećanoj za tri i pol postotna boda, ili, podredno, po kamatnoj stopi koju Opći sud bude smatrao smatrati primjerenom;
               
            
                  —
               
               
                  iv. dodatno, ili podredno, poništi Obavijest Komisije od 30. travnja 2021., Ref. Ares(2021) 2904093;
               
            
                  —
               
               
                  v. naloži Komisiji snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelji ističu tri tužbena razloga.
      
                  1.
               
               
                  Prvi tužbeni razlog o zahtjevu za naknadu štete, koji se tiče Komisijinog pogrešnog izvršenja presude od 21. rujna 2017., Ferriera Valsabbia i dr./Komisija (C-86/15 P i C-87/15 P, EU:C:2017:717), protivno članku 266. stavku 1. UFEU-a i članku 41. stavku 3. Povelje Europske unije o temeljnim pravima
                  U tom se smislu ističe da Komisija nije u cijelosti isplatila zatezne kamate na kaznu koja je naknađena nakon donošenja presude.
               
            
                  2.
               
               
                  Drugi tužbeni razlog o zahtjevu za poništenje, koji se tiče povrede i pogrešne primjene članaka 266. i 296. UFEU-a. Povreda i pogrešna primjena članka 46. Statuta Suda Europske unije. Nedostatnost obrazloženja dopisa Komisije od 30. travnja 2021. Pogreška koja se tiče prava i očita pogreška u ocjeni
                  U tom se smislu ističe da dopis kojim je Komisija odbila tužiteljima isplatiti zatezne kamate nije dostatno obrazložen te povrjeđuje načela u području zastare.
               
            
                  3.
               
               
                  Treći tužbeni razlog o zahtjevu za poništenje, koji se tiče povrede i pogrešne primjene članaka 266. UFEU-a i Delegirane uredbe (EU) br. 1268/2012 (1)
                  
                  U tom se smislu ističe da članak 85.a stavak 2. Uredbe (EZ, Euratom) br. 2342/2002 (2), na koji se Komisija pozvala u svojem dopisu od 30. travnja 2021., u trenutku naknade kazne više nije bio na snazi te stoga nije više bio primjenjiv.
               
            
         (1)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL 2012., L 362, str. 1.) (SL, posebno izdanje na hrvatskom jeziku, poglavlje 1., svezak 9., str. 183.)
      
         (2)  Uredba Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (SL 2002., L 357, str. 1.) (SL, posebno izdanje na hrvatskom jeziku, poglavlje 1., svezak 3., str. 7.)